**Pășind desculț și mut prin brazde-adânci**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plutesc pe aerul oxigenat al înfrunzirii,

poate găsesc un gând, să-alung netimpul ce omoară,

ceva ce n-am văzut demult, cum se-nvârtește-o moară

sau cum se-alintă un izvor și murmură zefirii.

Străbat întinse rariști și câmpuri cu gorgane

și-mi pare veșnicia o stare de-agregare;

A împietrit și vântul, iar cerul gol mă doare,

cu-albastrul său endemic, tânjit de gențiane.

Ce lume minunată e-n codrul de stejari!

Potecile-nsorite ce picură polen

în scoarțe zgrunțuroase - visare de licheni -,

pe rămuroase umbre mustind de cireșari.

Îmi trec privirea-ncet prin raze de frunzar,

și-mi umplu ochiul viu cu verde, pic cu pic;

Aievea simt cum cresc vertebrele prin spic,

pășind desculț și mut prin brazde-adânci. Și ar...